Tweejarige in hospitaal ná pa haar glo met belt aanrandArgieffoto ŉ 21-jarige man het Woensdag in die Mosselbaai-landdroshof verskyn nadat hy na bewering sy tweejarige dogter so erg aangerand het dat sy in ŉ hospitaal opgeneem moes word. Kapt. Bernadine Steyn, polisiewoordvoerder, het aan Maroela Media gesê die man van Brandwag het Vrydag sy dogtertjie in die straat sien speel en na sy huis geneem. Die dogtertjie se pa en 19-jarige ma bly in verskillende huise in omgewing. “Die dogtertjie het haar pa se huis verlaat en na haar ma se huis gestap. Die pa het haar gaan haal en teruggeneem na sy huis, waar hy haar met ŉ belt aangerand het,” het Steyn gesê. Volgens Steyn was die ma en dogter Saterdag by die man se huis toe die pa die dogtertjie weer geslaan het omdat sy glo nie met hom wou praat nie. “Die ma het tussenbeide probeer tree en is ook met die belt in haar gesig geslaan.” Die kind moes ná die voorval in ŉ hospitaal in Mosselbaai opgeneem word. Sy is in ŉ stabiele toestand. Die man is Sondag in hegtenis geneem en staan tereg op aanklagte van aanranding met die doel om ernstig te beseer en gewone aanranding. Die verdagte se naam word weerhou om die identiteit van die kind te beskerm.